CELEX: 32010R0358
Language: sl
Date: 2010-04-23 00:00:00
Title: Uredba Komisije (EU) št. 358/2010 z dne 23. aprila 2010 o spremembi Uredbe (EU) št. 185/2010 z dne 4. marca 2010 o določitvi podrobnih ukrepov za izvajanje skupnih osnovnih standardov za varnost letalstva (Besedilo velja za EGP)

27.4.2010   
            
            
               SL
            
            
               Uradni list Evropske unije
            
            
               L 105/12
            
         UREDBA KOMISIJE (EU) št. 358/2010
   z dne 23. aprila 2010
   o spremembi Uredbe (EU) št. 185/2010 z dne 4. marca 2010 o določitvi podrobnih ukrepov za izvajanje skupnih osnovnih standardov za varnost letalstva
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 300/2008 Evropskega parlamenta in Sveta z dne 11. marca 2008 o skupnih pravilih na področju varovanja civilnega letalstva in o razveljavitvi Uredbe (ES) št. 2320/2002 (1) ter zlasti člena 4(3) Uredbe,
   ob upoštevanju naslednjega:
   
               (1)
            
            
               Omejitve glede tekočin, razpršil in gelov, ki jih imajo s seboj potniki, ki iz tretjih držav priletijo na letališča Unije in na njih prestopajo, na teh letališčih povzročajo nekatere operativne težave, zadevnim potnikom pa neprijetnosti.
            
         
               (2)
            
            
               V skladu z Uredbo Komisije (ES) št. 820/2008 z dne 8. avgusta 2008 o določitvi ukrepov za izvajanje skupnih osnovnih standardov za varnost letalstva (2) se lahko odobrijo nekatere izjeme pri uporabi navedenih omejitev, če so izpolnjeni nekateri pogoji. Komisija odobri te izjeme, potem ko preveri, da so navedeni pogoji izpolnjeni na letališčih v nekaterih tretjih državah ter da imajo navedene tretje države dobre reference na področju sodelovanja z Unijo in njenimi državami članicami.
            
         
               (3)
            
            
               Ker se Uredba (ES) št. 820/2008 razveljavi z 29. aprilom 2010, se bodo tako razveljavile tudi navedene izjeme. Omejitve glede tekočin, razpršil in gelov, ki jih imajo s seboj potniki, ki iz tretjih držav priletijo na letališča Unije in na njih prestopajo, pa bodo veljale še naprej, kot je določeno v Uredbi (EU) št. 297/2010 z dne 9. aprila 2010 o spremembi Uredbe (ES) št. 272/2009 o dopolnitvi skupnih osnovnih standardov na področju varovanja v civilnem letalstvu (3).
            
         
               (4)
            
            
               Veljavnost izjem od uporabe omejitev glede tekočin, razpršil in gelov, ki jih imajo s seboj potniki, ki priletijo iz tretjih držav, je zato treba kljub nadaljnji veljavnosti navedenih omejitev podaljšati, pod pogojem da navedene tretje države še naprej izpolnjujejo pogoje, pod katerimi so se izjeme odobrile.
            
         
               (5)
            
            
               Uredbo (EU) št. 185/2010 z dne 4. marca 2010 o določitvi podrobnih ukrepov za izvajanje skupnih osnovnih standardov za varnost letalstva (4) je zato treba ustrezno spremeniti.
            
         
               (6)
            
            
               Uredba (EU) št. 297/2010 z dne 9. aprila 2010 se bo uporabljala od 29. aprila 2010. Ta uredba mora zato nujno začeti veljati, saj se mora uporabljati od istega datuma.
            
         
               (7)
            
            
               Ukrepi, predvideni s to uredbo, so v skladu z mnenjem Odbora za varnost civilnega letalstva, ustanovljenega s členom 19(1) Uredbe (ES) št. 300/2008 –
            
         SPREJELA NASLEDNJO UREDBO:
   Člen 1
   Priloga k Uredbi (EU) št. 185/2010 se spremeni, kot je določeno v Prilogi k tej uredbi.
   Člen 2
   Ta uredba začne veljati dan po objavi v Uradnem listu Evropske unije.
   Uporablja se od 29. aprila 2010.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 23. aprila 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 97, 9.4.2008, str. 72.
   
      (2)  UL L 221, 19.8.2008, str. 8.
   
      (3)  UL L 90, 10.4.2010, str. 1.
   
      (4)  UL L 55, 5.3.2010, str. 1.
   
      PRILOGA
      Poglavje 4 Priloge se spremeni:
      
                  1.
               
               
                  Točka 4.0.4 se nadomesti z naslednjim:
                  
                              „4.
                           
                           
                              V tej prilogi:
                              
                                          (a)
                                       
                                       
                                          ‚tekočine, razpršila in geli‘ vključujejo paste, losjone, zmesi tekočih/trdnih snovi in vsebine v posodah pod pritiskom, na primer zobne paste, geli za lase, pijače, juhe, sirupi, parfumi, brivske pene in drugi predmeti s podobno konsistenco;
                                       
                                    
                                          (b)
                                       
                                       
                                          ‚varnostna vrečka, ki je ni možno odpreti brez vidnih poškodb‘ je vrečka, ki je v skladu s priporočenimi smernicami za varnostni nadzor Mednarodne organizacije za civilno letalstvo.“
                                       
                                    
                        
            
                  2.
               
               
                  Točka 4.1.3.4 se nadomesti z naslednjim:
                  
                              „4.
                           
                           
                              Pri tekočinah, razpršilih in gelih, ki jih imajo s seboj potniki, se varnostni pregled ne opravi, če:
                              
                                          (a)
                                       
                                       
                                          so tekočine, razpršila in geli pakirani v posameznih posodah s prostornino največ 100 mililitrov ali enakovredno v prozorni plastični vrečki z možnostjo ponovne zatesnitve in s prostornino največ 1 litra, ki je primerno zapolnjena in popolnoma zaprta; ali
                                       
                                    
                                          (b)
                                       
                                       
                                          se bodo tekočine, razpršila in geli uporabili med potovanjem ter so potrebni iz zdravstvenih razlogov ali zaradi posebnih prehranjevalnih zahtev, vključno z otroško hrano. Potnik na zahtevo predloži dokazilo o verodostojnosti izvzete tekočine, razpršila in dela; ali
                                       
                                    
                                          (c)
                                       
                                       
                                          je potnik tekočine, razpršila in gele dobil na nadzorovanem delu letališča za točko preverjanja vstopnih kuponov, v trgovinah, za katere veljajo odobreni varnostni postopki v okviru letališkega varnostnega programa, pod pogojem da so tekočine, razpršila in deli zapakirani v varnostni vrečki, ki je ni možno odpreti brez vidnih poškodb, in da je iz nje jasno razvidno, da so bili kupljeni tistega dne na nadzorovanem delu zadevnega letališča; ali
                                       
                                    
                                          (d)
                                       
                                       
                                          je potnik tekočine, razpršila in gele dobil na varnostnem območju omejenega gibanja v trgovinah, za katere veljajo odobreni varnostni postopki v okviru letališkega varnostnega programa; ali
                                       
                                    
                                          (e)
                                       
                                       
                                          je potnik tekočine, razpršila in gele dobil na drugem letališču Unije, pod pogojem da so tekočine, razpršila in geli zapakirani v varnostni vrečki, ki je ni možno odpreti brez vidnih poškodb, in da je iz nje jasno razvidno, da so bili kupljeni tistega dne na nadzorovanem delu zadevnega letališča; ali
                                       
                                    
                                          (f)
                                       
                                       
                                          je potnik tekočine, razpršila in gele dobil na krovu zrakoplova letalskega prevoznika iz Skupnosti, pod pogojem da so tekočine, razpršila in geli zapakirani v varnostni vrečki, ki je ni možno odpreti brez vidnih poškodb, in da je iz nje jasno razvidno, da so bili kupljeni tistega dne na zadevnem zrakoplovu; ali
                                       
                                    
                                          (g)
                                       
                                       
                                          je potnik tekočine, razpršila in gele dobil na letališču v tretji državi, ki je na seznamu iz Dodatka 4-D, pod pogojem da so tekočine, razpršila in geli zapakirani v varnostni vrečki, ki je ni možno odpreti brez vidnih poškodb, in da je iz nje jasno razvidno, da so bili kupljeni v predhodnih 36 urah na nadzorovanem delu zadevnega letališča. Izjeme iz te točke prenehajo veljati 29. aprila 2011.“
                                       
                                    
                        
            
                  3.
               
               
                  Doda se Dodatek 4-D:
                  „DODATEK 4-D
                  
                  Letališča, s katerih letala letijo na letališča v Uniji:
                  
                              —
                           
                           
                              
                                 Kanada:
                              
                              vsa mednarodna letališča
                           
                        
                              —
                           
                           
                              
                                 Republika Hrvaška:
                              
                              
                                          —
                                       
                                       
                                          letališče Dubrovnik (DBV)
                                       
                                    
                                          —
                                       
                                       
                                          letališče Pula (PUY)
                                       
                                    
                                          —
                                       
                                       
                                          letališče Rijeka (RJK)
                                       
                                    
                                          —
                                       
                                       
                                          letališče Split (SPU)
                                       
                                    
                                          —
                                       
                                       
                                          letališče Zadar (ZAD)
                                       
                                    
                                          —
                                       
                                       
                                          letališče Zagreb (ZAG)
                                       
                                    
                        
                              —
                           
                           
                              
                                 Malezija:
                              
                              Mednarodno letališče Kuala Lumpur (KUL)
                           
                        
                              —
                           
                           
                              
                                 Republika Singapur:
                              
                              letališče Changi (SIN)
                           
                        
                              —
                           
                           
                              
                                 Združene države Amerike
                              
                              vsa mednarodna letališča“